b'\n_START_ARTICLE_\nBohumil Hrabal\n_START_SECTION_\nO avtorju\n_START_PARAGRAPH_\nBohumil Hrabal je mladost je pre\xc5\xbeivel v Nymburku ob Labi, od koder se je preselil v Prago. Opravljal je razna fizi\xc4\x8dna dela, izmed katerih se mu je najbolj vtisnil v spomin \xc4\x8das, ko je med vojno delal v \xc5\xbeeleznici, ter pozneje, po vojni v kladenskih tovarnah, kar je bilo zanj bogato izhodi\xc5\xa1\xc4\x8de za popisovanje razli\xc4\x8dnih tipov ljudi, predvsem iz ni\xc5\xbejih slojev, obstrancev, simpati\xc4\x8dnih \xc4\x8dudakov, za katere je izumil izraz pabitelji. Pabitelji so bili po njegovem mnenju novi ljudje, predstavniki t. i. \xc2\xbbsubkulture\xc2\xab, pabiteljstvo pa je izra\xc5\xbealo razpolo\xc5\xbeenje predstavnikov sodobne dru\xc5\xbebe, ki so se zna\xc5\xa1li na robu osrednjih premikov \xc5\xbeivega, dr\xc5\xbeavotvornega \xc5\xbeivljenja. Obenem je kon\xc4\x8dal pravo, dobil naziv doktorja prava na Karlovi univerzi. Umrl je zaradi padca skozi okno, medtem ko je krmil golobe.\n_START_SECTION_\nUvr\xc5\xa1\xc4\x8damo ga\n_START_PARAGRAPH_\nSpada med najpomembnej\xc5\xa1e \xc4\x8de\xc5\xa1ke pripovednike 2. polovice 20. stoletja. Njegovi romani nadaljujejo najbolj\xc5\xa1o \xc4\x8de\xc5\xa1ko leposlovno tradicijo, ki se za\xc4\x8denja s Ha\xc5\xa1kom (Dobri vojak \xc5\xa0vejk), \xc4\x8capkom in Kafko. Njegovo delo sodi v sam srednjeevropski vrh. Po 1945. letu se v \xc4\x8de\xc5\xa1ki knji\xc5\xbeevnosti ka\xc5\xbeejo vplivi socialisti\xc4\x8dnega realizma po sovjetskem vzoru, nato iskanje v smeri humanisti\xc4\x8dnega socializma. Avtorji naj bi se vklju\xc4\x8dili v politi\xc4\x8dno propagando in stregli zahtevam komunisti\xc4\x8dne oblasti.\n_START_SECTION_\nIzhajanje knjig\n_START_PARAGRAPH_\nHrabal je ves \xc4\x8das vladanja zadnjega \xc4\x8de\xc5\xa1kega re\xc5\xbeima ostal v domovini in pisal. Njegova dela so v 70. in 80. letih 20. stoletja izhajala hkrati kot samoizdaje, v eksilu in tudi pri uradnih \xc4\x8de\xc5\xa1kih zalo\xc5\xbebah po letu 1976. V dolo\xc4\x8denih to\xc4\x8dkah so se ti trije tokovi zlili. Prepovedanim piscem je bil ob\xc4\x8dasno dovoljen dostop v uradne zalo\xc5\xbebe (Bohumil Hrabal, Jaroslav Seifert, Jan Sk\xc3\xa1cel, Miroslav Holub, Ji\xc5\x99\xc3\xad \xc5\xa0otola). Moral je privoliti v nekatere kompromise, cenzuriranje, kraj\xc5\xa1anje. V \xc4\x8dasu, ko ni smel objavljati, je napisal svoja najbolj\xc5\xa1a dela: Stregel sem angle\xc5\xa1kemu kralju, Mestece, v katerem se je ustavil \xc4\x8das, trilogija Poroke v hi\xc5\xa1i, Prebu\xc4\x8dna samota \xe2\x80\xa6, ki so iz\xc5\xa1la v samizdatu.\n_START_SECTION_\n\xc4\x8crpanje tem\n_START_PARAGRAPH_\nHrabalovo \xc5\xbeivljenje je bilo prepleteno z njegovim ustvarjanjem, saj so njegova dela izseki iz njegovega \xc5\xbeivljenja, ogrodje so resni\xc4\x8dni dogodki, resni\xc4\x8dne osebe celo s svojimi pravimi imeni. Teko reko\xc4\x8d v vseh svojih zgodbah opisuje svoje \xc5\xbeivljenje, \xc5\xbeivljenje svojih bli\xc5\xbenjih ali pripoveduje zgodbe, ki jih je sli\xc5\xa1al. V treh desetletjih po letu 1965 je bilo po Hrabalovih delih posnetih osem \xc4\x8de\xc5\xa1kih filmov ter pred kratkim \xc5\xa1e deveti in sicer Stregel sem angle\xc5\xa1emu kralju (2007). Med najbolj branimi deli, ki so pri\xc5\xa1la izpod pisalnega stroja Bohumila Hrabala, so bila dela, ki so iz\xc5\xa1la v samizdaji. Hrabal je neke vrste alibi za \xc4\x8de\xc5\xa1ko komunisti\xc4\x8dno oblast, ki je z izdajo njegovih del dokazovala, da polo\xc5\xbeaj uradno dovoljene \xc4\x8de\xc5\xa1ke knji\xc5\xbeevnosti ni tako brezupen.'